Raaseporilainen ja suomalainen sähköautoihme Toroidion aiotaan saada sarjatuotantoon.

Toroidion 1MW -sähköautokonsepti esiteltiin reilu vuosi sitten Monacossa. Iltalehti pääsi auton kyytiin viime syksynä. Silloin auton myyntisuunnitelmat olivat vielä avoimina. Nyt auto aiotaan saada sarjatuotantoon ja myyntiin. Tuotantotavoitteena on peräti 75 autoa vuodessa. Tuotantoaikataulua ei ole kerrottu.

Markkinoiden ensilaukaus ammutaan lauantaina Raaseporiin perustetussa Special Mobilin High and End -liikkeessä, joka on Toroidionin ensimmäinen jälleenmyyjä Euroopassa. Hintatietojakin pantataan siihen asti, mutta ennakkoarvioissa hinnan on arveltu kipuavan jopa miljoonaan.

Raaseporin myynnin aloittamiseen on jo ennakolta ilmoittanut tuhansia ihmisiä, vaikka autoa ei pääse paikan päällä vielä ajamaan.

Nähdäänkö tämä auto Monacon rantakadulla muiden superautojen joukossa?

Suunnittelijat käyttävät Toroidionista nimeä hypersähköauto, jossa käytetään ennen näkemätöntä sähköistä voimalinjaa, joka tuottaa huikeat 1 341 hevosvoimaa.

Auton on kerrottu kiihtyvän 11 sekunnissa 400 km/h ja 4,8 sekunnissa 200 km/h. Akuista riittää virtaa parhaimmillaan yli 500 kilometrin matkaan ja akut pystyy vaihtamaan täysiin akkuihin nopeasti jopa kotioloissa.

Auton myynnin ensiesittely pyrkii myös keräämään rahaa auton loppukehittelyyn.

Toroidionia varten on kehitelty Green Speed Fund -osakeyhtiö, jonka ainoa tarkoitus on sijoittaa varoja Toroidioniin. Raaseporissa sijoitusmahdollisuutta esitellään yleisölle. Minimisijoitus on 1 000 euroa.

Salaperäistä vallankumouksellista tekniikkaa. Näin on luvattu.

Prototyypin ohjaamo oli vielä aika karu.

Korjattu sana Fun sanaksi Fund. 21.4.2016 klo 23.42